Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 454/08)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”SLAVONSKA KOBASICA”

EU-nro: PGI-HR-02441-17.10.2018

SAN ( ) SMM (X)

1. [SAN:n tai SMM:n] nimi tai nimet

”Slavonska kobasica”

2. Jäsenvaltio tai kolmas maa

Kroatia

3. Maataloustuotteen tai elintarvikkeen kuvaus

3.1. Tuotelaji

1.2. Lihavalmisteet (kuumennetut, suolatut, savustetut jne.)

3.2. Kuvaus 1 kohdassa nimetystä tuotteesta

”Slavonska kobasica” on sian ohutsuoleen täytetty fermentoitu kestomakkara, joka on valmistettu jauhetusta sianlihasta ja rasvasta (rasvan osuus on vähintään 70 %) ja johon on lisätty keittosuolaa ja mausteita (mietoa ja tulista paprikaa, jauhettua pippuria ja valkosipulia). Tuotantoprosessi kestää vähintään 45 päivää. Se käsittää sian täytetyn ohutsuolen (raa’an Slavonska kobasica -makkaran) fermentaatio-, savustus-, kuivaus- ja raakakypsytysprosessit tässä järjestyksessä. Slavonska kobasica -makkaraa tuotetaan kautta vuoden. ”Slavonska kobasica” on muodoltaan pitkänomainen lieriö. Kumpikin makkaraparin makkaroista on vähintään 35 cm pitkä ja halkaisijaltaan 2–3 cm. Kuoren väri vaihtelee tummanruskeasta punertavaan, eikä kuoressa ole vikoja, pinnassa hometta, poimuja eikä vaurioita. Koostumus on kiinteä ja joustava muttei kumimainen. Makkaraa on helppo viipaloida ja pureskella, eikä se murennu viipaloitaessa. Täytteen leikkauspinta on väriltään ruskeasta tummanpunaiseen, lukuun ottamatta rasvakudosta, jonka väri voi vaihdella valkoisesta oranssiin. Leikkauspinta näyttää mosaiikkimaiselta liha- ja rasvakudospalojen tasaisen jakautumisen ja koon ansiosta. Leikkauspinnassa täyte näyttää tiiviiltä, siinä ei esiinny koloja tai halkeamia, eikä aivan kuoren alla ole selvää tummaa reunusta. Makkaran ulkopinta tuoksuu saarnin, valkopyökin tai pyökin savulta ja sisus fermentoidulta lihalta ja valkosipulilta. Tuotteen maku muodostuu fermentoidun lihan, suolan, valkosipulin, paprikan ja jauhetun pippurin harmonisesta yhdistelmästä. Pippuri antaa tuotteelle kevyesti pistävän maun, vailla karvautta tai happamuutta.

Slavonska kobasica -makkaran fysikaalis-kemialliset ominaisuudet:

rasvapitoisuus ≤ 40 prosenttia ja

vesiaktiivisuus (aw) < 0,90.

Yhden Slavonska kobasica -makkaraparin painon on oltava vähintään 450 g. ”Slavonska kobasica” voidaan myydä kokonaisena tai pakattuna (viipaloituna).

3.3. Rehu (vain eläinperäiset tuotteet) ja raaka-aineet (vain jalostetut tuotteet)

”Slavonska kobasica” valmistetaan jauhetusta sianlihasta ja rasvasta, jotka saadaan joko lihasioista tai muista emakoista kuin siitosemakoista, jotka ovat vähintään 12 kuukautta vanhoja ja joiden lopullinen elopaino on vähintään 140 kg. Makkaraan on sallittua käyttää lihaa ja rasvaa, jotka saadaan kotoperäiseen Slavonian mustaan sikarotuun kuuluvista sioista, ja lihaa, joka saadaan puhtaisiin sikarotuihin kuuluvista sioista ja näiden rotujen risteytyksistä saaduista sioista (lukuun ottamatta risteytettyjen sikojen osalta pietrain-sikaa ja sen risteytyksiä). Slavonska kobasica -makkaran täytteestä vähintään 70 prosenttia on II- ja III-luokan sianlihaa (luutonta lapaa, niskaa, kuvetta tai rintaa). Enintään 30 prosenttia II- ja III-luokan lihasta voidaan korvata I-luokan lihalla (kinkulla, josta on poistettu sääriluu, selkälihaksilla). Lihan lisäksi Slavonska kobasica -makkaran täytteestä enintään 30 prosenttia saa olla kiinteää rasvakudosta. Kuori on valmistettava puhdistetusta ja valutetusta sian ohutsuolesta (intestinum tenue), joka on ennen puisille tangoille ripustamista kierrettävä kerran puolivälistä ja taitettava sitten siten, että muodostuu kaksi yhtä pitkää puolikasta (makkaraparin muodostaminen). Slavonska kobasica -makkaran täyte eli jauhettu liha maustetaan keittosuolalla, miedolla ja tulisella paprikalla, jauhetulla pippurilla ja valkosipulilla ja homogenoidaan sen jälkeen sekoittamalla.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Slavonska kobasica -makkaran koko tuotantoprosessin, joka käsittää täytteen valmistuksen, fermentaation, savustuksen, kuivauksen ja raakakypsytyksen, on tapahduttava 4 kohdassa rajatulla maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

̅

3.6. Tuotteen, johon rekisteröity nimi viittaa, merkitsemistä koskevat erityiset säännöt

̅

4. Maantieteellisen alueen tarkka rajaus

”Slavonska kobasica” on tuotettava Slavonian alueen seuraavien maakuntien, kaupunkien ja kuntien hallinnollisella alueella:

1. Vain seuraavat Osijek-Baranjan maakunnan kaupungit ja kunnat: kaupungit Belišće, Donji Miholjac, Đakovo, Našice, Osijek ja Valpovo; kunnat Antunovac, Bizovac, Čepin, Donja Motičina, Drenje, Đurđenovac, Erdut, Ernestinovo, Feričanci, Gorjani, Koška, Levanjska Varoš, Magadenovac, Marijanci, Podravska Moslavina, Petrijevci, Podgorač, Punitovci, Satnica Đakovačka, Semeljci, Strizivojna, Šodolovci, Trnava, Viljevo, Viškovci, Vladislavci ja Vuka.

2. Vukovar-Syrmian maakunnan koko alue.

3. Slavonski Brod-Posavinan maakunnan koko alue.

4. Virovitica-Podravinan maakunnan koko alue.

5. Požega-Slavonian maakunnan koko alue.

Slavonian alue sijaitsee Kroatian koillisosassa. Aluetta rajaavat seuraavat kolme jokea: Drava pohjoisessa (Unkarin vastainen raja), Sava etelässä (Bosnia ja Hertsegovinan vastainen raja) ja Tonava idässä (Serbian vastainen raja).

5. Yhteys maantieteelliseen alueeseen

Slavonska kobasica -makkaran ja maantieteellisen alueen välinen yhteys perustuu tuotteen pitkäaikaiseen maineeseen.

Slavonia on Kroatian tärkein maatalousalue. Viljavan maatalousmaan lisäksi alueella on paljon metsää (tammimetsiä) ja laitumia, mikä on jo pitkään suosinut maatalous- ja kotieläintuotannon, varsinkin siankasvatuksen, kehitystä. Siankasvatus alkoi kehittyä Slavoniassa alueen vapauduttua ottomaanien hallusta. Aluksi keskityttiin pekonin ja rasvan tuotantoon. Myöhemmin, Itävalta-Unkarin kaksoismonarkian aikana, alueelle alettiin asuttaa suunnitellusti saksalaisia, unkarilaisia ja tšekkejä, joiden kokemus auttoi kehittämään Slavonian lihanjalostusalaa ja joiden makkaran ja kuivatun lihan tuotantoa koskeva taitotieto ja asiantuntemus välittyi Slavonian maatiloille.

”Slavonska kobasica” sai maineensa perinteisen reseptinsä ansiosta. Reseptiä käytetään yhä nykyäänkin, ja se on keskeisessä asemassa tuotteen aistinvaraisten erityisominaisuuksien kehittymisen kannalta. Slavonska kobasica -makkaran perinteiseen reseptiin eli ainesosiin sisältyvät jauhettu sianliha (vähintään 70 %), kiinteä rasvakudos ja slavonialaisessa gastronomiassa tyypillisesti käytettävät luonnolliset mausteet (keittosuola, valkosipuli, pippuri sekä tulinen ja mieto paprika). Slavonska kobasica -makkaran savustaminen – joka sekin on osa perinteistä tuotantomenetelmää – edistää makkaran fermentaation ja kuivauksen onnistumista. Saarnin, valkopyökin tai pyökin sahajauhojen tai lastujen epätäydellisessä palamisessa (kytemisessä) muodostuva savu, jonka lämpötila ei saa ylittää 25 oC:ta, helpottaa Slavonska kobasica -makkaralle tunnusomaisen savun, fermentoituneen lihan ja valkosipulin tuoksun kehittymistä. Myös mieto paprika ja varsinkin tulinen paprika, jota lisätään eri määriä kuluttajien mieltymysten mukaan, vaikuttavat osaltaan Slavonska kobasica -makkaran makuun.

Slavonska kobasica -makkaran mainetta kuvaa sen perinteinen käyttö arvostettuna lahjana tai keskeisissä uskonnollisissa juhlamenoissa, kuten viinitarhojen siunauksessa Pyhän Vincentiuksen päivänä, jolloin makkaraa on tapana ripustaa viiniköynnöksiin hedelmällisyyden merkiksi. Tämä Slavonian kannalta hyvin tärkeä tapa on säilynyt näihin päiviin asti. Siitä on kerrottu useissa tiedotusvälineissä, esimerkiksi seuraavassa Požeški vodič -verkkosivustolta otetussa katkelmassa: Luminen talvi-ilta, tulen rätinä ja tamburican äänet [...] istrialaista kinkkua, kalaa, juustoa ja Slavonska kobasica -makkaraa, leivonnaisia, friteerattuja herkkuja [...] sekä kotiviiniä, joka elvyttää sielun – kaikkea tätä on tämäniltainen Pyhän Vincentiuksen päivän juhlinta Velikassa! (Požeški vodič (2019), Vinkovo u Velikoj); tai seuraavassa Virovitica-Podravinan maakunnan verkkosivustolla julkaistussa artikkelissa: Myöhemmin Orahovican seurakunnan pappi siunasi viinitarhan [...], kun taas isäntä [...] pirskotti viiniä viiniköynnöksille ja slavonialaisille makkaroille [...], jotta vuodesta tulisi tuottoisa ja hedelmällinen. Seremonian jälkeen kajahtelivat slavonialaisten laulajien äänet vieraiden kerääntyessä nuotion ympärille Papuk-vuoren juurelle ja siemaillessa erinomaista Orahovicassa tuotettua viiniä. (Virovitica-Podravinan maakunta (2020), Neka vinogradarska godina bude rodna i plodna [Tulkoon viinivuodesta tuottoisa ja hedelmällinen]).

Maaseutumatkailun kehityksen myötä Slavonska kobasica -makkarasta on tullut erityisesti viime vuosikymmenten aikana Slavonian kulinaarisen tarjonnan korvaamattoman tärkeä osa, joka sisältyy lähes kaikkien ravintoloiden ruokalistoihin. Kiinnostus makkaran kaupalliseen tuotantoon kasvaa. Osoitus Slavonska kobasica -makkaran maineesta ja merkityksestä Slavonialle on se, että vuodesta 2014 alkaen Osijekin elintarviketeknologian tiedekunta on tarjonnut osana elinikäisen oppimisen koulutusohjelmaansa koulutusta Slavonska kobasica -makkaraa perheviljelmillä valmistaville tuottajille.

Lisäksi Slavonska kobasica -makkaran mainetta todistaa se, että sen tuottajia on kutsuttu mukaan monille erilaisille messuille. Makkarantuottajien suurimmissa kansallisissa kilpailuissa, jotka järjestetään perinteisesti Istriassa kansainvälisten S klobasicom u EU -messujen yhteydessä, Slavonska kobasica -tuottajat ovat kilpailleet yli 70:n erilaisia makkaroita valmistavan tuottajan kanssa ja voittaneet mestaruuksia sekä hopea- ja kultamitaleja, mistä ovat kertoneet useat tiedotusvälineet, kuten Radio Slavonija ja Županjan kaupungin uutissivusto. Artikkelissa, jonka otsikko on ”Perheviljelmämme 6. kansainvälisillä S klobasicom u Europu -messuilla Istriassa”, Radio Slavonija raportoi, että yksi tuottaja Slavonski Brod-Posavinan maakunnasta oli voittanut Slavonska kobasica -makkarallaan kultamitalin (Radio Slavonija, 6.3.2018). Artikkelissa, jonka otsikko on ”Menestystä S klobasicom u EU -messuilla – Posavinan maakunnan makkarat voittivat kultamitalin”, Županjan kaupungin uutissivusto Županjac kertoi, että Posavinan maakunnan tuottajat päihittivät kilpailijansa, kun kaksi tuottajaa voitti kultamitalin ja kaksi hopeamitalin Slavonska kobasica -makkarallaan. (Županjac, 7.3.2018). Televisio-ohjelmassa ”Boje Zemlje” uutisoitiin, että maanviljelijä Zvonko Arić voitti Slavonska kobasica -mestaruuden (9.4.2019), kun taas Agroklub-verkkosivustolla otsikkona oli ”Slavonialaiset voitokkaita S klobasicom u Europu -messuilla” (8.3.2018). Slavonska kobasica -makkaran mainetta ovat lisänneet myös perinteiset tapahtumat ja tuottajien kilpailut, kuten Donji Miholjacissa järjestettävä Kobasicijada-makkarafestivaali ja Osijekissa järjestettävä Donjogradska kobasijada -makkarafestivaali, joilla Slavonska kobasica -makkaraa tehdään tunnetuksi, maistatetaan ja arvioidaan. Festivaaleilla käy tuhansia vieraita, ja ne saavat paljon medianäkyvyyttä.

Lisätodiste Slavonska kobasica -makkaran maineesta on se, että tuotteen tuotantomenetelmää, laatua sekä terveys- ja turvallisuusvaatimusten mukaisuutta on tutkittu useissa tutkimuksissa, joiden tulokset on julkaistu arvostetuissa tieteellisissä julkaisuissa.

Yliopiston oppikirjassa Tehnologija kulena i drugih fermentiranih kobasica [Kulen-salamin ja muiden fermentoitujen makkaroiden tuotantomenetelmä], joka sisältyy elintarviketeknologian tiedekuntien pakolliseen kurssikirjallisuuteen, on omistettu kokonainen luku Slavonska kobasica -makkaran tuotantomenetelmälle (D. Kovačević 2014, elintarviketeknologian tiedekunta, Osijek).

Slavonska kobasica -makkaran maineen vahvistaa myös joulukuun 2016 ja huhtikuun 2017 välillä tehty tutkimus, jonka tulokset osoittivat, että kuluttajat pitävät Slavonska kobasica -makkaraa yhtenä Slavonian ja Baranjan alueen kolmesta tärkeimmästä kulinaarisesta tai perinteisestä lihavalmisteesta (> 80 %). Lisäksi yli 70 prosenttia vastaajista söisi mieluummin Slavonska kobasica -makkaraa kuin muilla alueilla tuotettuja muita lihavalmisteita lähinnä tuotteen muista makkaroista erottavan erityisen, mausteisen maun (53,57 %) ja tuotteen tuotannon pitkien perinteiden (57,59 %) vuoksi sekä siksi, että tuote tuotetaan Slavonian ja Baranjan alueella (71,78 %) (Izvješće o provedbi anketnog ispitivanja tržišta potrebnog za izradu specifikacije proizvoda ”SLAVONSKA KOBASICA” [Slavonska kobasica -makkaran tuote-eritelmää varten tehtyä markkinatutkimusta koskeva raportti]).

Eritelmän julkaisutiedot

https://poljoprivreda.gov.hr/UserDocsImages/dokumenti/hrana/zoi-zozp-zts/dokumenti-zoi-zozp-zts/SPECIFIKACIJA%20SLAVONSKA%20KOBASICA.pdf

(1) EUVL L 343, 14.12.2012, s. 1.